දුරකතන විශ්ලේෂණ වාර්තාව ලැබෙන තෙක් පොලිස් කණ්ඩායම මෙම අබිරහස් ඝාතනයේ තොරතුරු සොයාබැලීම දිගටම කරගෙන යාමේ ප්‍රතිඵලයක් වශයෙන් විජේතුංග මහත්තයාගේ නිවසේ කාමරයක් කුලියට ගෙන මීට වසරකට පමණ ඉහතදී ගුවන් හමුදා සෙබළෙකු පදිංචිව සිට ඇති බව දැනගැනීමට ලැබී ඇත.මේ ගුවන් හමුදා සෙබළා ගුවන් හමුදාව විසින් පවත්වාගෙන ගිය ගඩොල් කැපීමේ ව්‍යාපෘතියකට සහභාගිවීමට පැමිණ සිටි අයෙකි.2006 වසරේ සිට විජේතුංග මහත්තයාගේ ගෙදර කාමරයක් කුලියට ගෙන නවාතැන් ගෙන සිටි මේ ගුවන් හමුදා සෙබළා 2007 වසරේ යන්නට ගොස් ඇත.විජේතුංග මහත්තයා ගුවන් හමුදා සෙබළා ගෙදරින් පන්නාගෙන ඇතැයි කියන්නේ ඔහුගේ මුදල් සොරාගන්නා බවට චෝදනා කරමිනි.බිංගිරියේ ගෙදරින් එදා පිටවගිය පසු ගුවන් හමුදා සෙබළා ආයේ කිසිම දිනක විජේතුංග මහත්තයාගේ ගෙදරට පැමිණ තිබුණේද නැත.පොලිස් කණ්ඩායම කරන ලද වැඩිදුර සොයා බැලීම්වලදී මේ තොරතුරු හෙළිවී තිබිණි.ගමේ බොහෝදෙනෙක් පොලිස් කණ්ඩායමට පවසා තිබුණේ ගුවන් සෙබළා ගමේ පැත්ත පළාතකවත් පසුගිය වසර 12 ක කාලය තුළ පැමිණ ගොස් තිබුණේ නැති නිසා මෙයට කිසිසේත් ඔහුගේ සම්බන්ධයක් තිබීමට නොහැකි යැයි කියාය.මේ ගුවන් හමුදා සෙබළා හඟුරන්කෙත රිකිල්ලගස්කඩ අධිකාරිගම ගම්මානයේ පදිංචි අයෙක් බවටද තොරතුරු පොලිසිය අනාවරණය කරගත්තේය.උපපොලිස් පරීක්ෂකවරයාගේ ජංගම දුරකතන විශ්ලේෂණ වාර්තාව ද මේ අතරවාරයේ පොලිස් කණ්ඩායම අතට පත්ව තිබිණි.ගුවන් සෙබළා පරිහරණය කරන ජංගම දුරකතනයේ සිම්පත විශ්‍රාමික උපපොලිස් පරීක්ෂකවරයාගේ ජංගම දුරකතනයට දමා ඇමතුම් ලබාගෙන ඇති බව ඒ හා සම්බන්ධව කෙරුණු තාක්ෂණික පරීක්ෂණවලින් තහවුරු විය.